Aļaksandrs Turčins

Aļaksandrs Turčins () jeb Aleksandrs Turčins (; dzimis ) ir Baltkrievijas politiķis. Kopš 2025. gada viņš ir Baltkrievijas premjerministrs. Agrāk Turčins ir bijis Baltkrievijas premjerministra pirmais vietnieks, Minskas apgabala izpildkomitejas priekšsēdētājs. Viņš nepārstāv nevienu partiju.

 Dzīvesgājums 
Aļaksandrs Turčins piedzima 1975. gada 2. jūlijā Grodņas apgabala Navahrudakā. Viņa māte strādāja medicīnas jomā, tēvs Henriks Turčins bija fizikas skolotājs. Vēlāk daudzus gadus tēvs bija Navahrudakas pilsētas partijas komitejas organizatoriskās nodaļas vadītājs, pēc tam — rajona izpildkomitejas lietu pārvaldnieks.
Aļaksandrs Turčins vidusskolu absolvēja ar sudraba medaļu (viņam bija tikai viens četrinieks).

1992. gadā Aļaksandrs Turčins iestājās Mogiļevas Mašīnbūves institūtā, bet pēc trim gadiem to pameta. No 1995. līdz 1997. gadam viņš bija reģistrējies kā bezdarbnieks Grodņas apgabala Navahrudakas Nodarbinātības centrā. Viņš nav dienējis armijā.

Septiņus mēnešus Aļaksandrs Turčins bija sargs Navahrudakas rajona izpildkomitejā, kur strādāja viņa tēvs. 1997. gadā tēvs ar paziņu starpniecību iekārtoja viņu darbā par pārtikas veikala vadītāju kolhozā "Avangard" Navahrudakas rajonā.
Pēc tam viņš strādāja par valsts nodokļu inspektoru Valsts nodokļu komitejas Navahrudakas rajona inspekcijā, par Baltkrievijas Republikas Finanšu ministrijas Kontroles un revīzijas departamenta galveno revidentu kontrolieri Navahrudakas rajonam.

2002. gadā Aļaksandrs Turčins absolvēja Baltkrievijas Valsts ekonomikas universitāti, un 2009. gadā — Baltkrievijas Republikas prezidenta pārvaldības akadēmiju.

No 2004. līdz 2010. gadam Turčins strādāja Grodņas apgabala Kareļiču rajona izpildkomitejā vispirms par finanšu nodaļas vadītāju, pēc tam par priekšsēdētāja vietnieku.
2010. gadā viņu iecēla par Minskas apgabala izpildkomitejas Ekonomikas komitejas priekšsēdētāju.
2012. gada 16. novembrī viņu iecēla par Minskas apgabala izpildkomitejas priekšsēdētāja vietnieku.

2015. gada 25. jūnijā Aļaksandru Turčinu iecēla par Baltkrievijas Republikas prezidenta palīgu — Gomeļas apgabala galveno inspektoru.
2016. gada 16. septembrī viņš kļuva par Baltkrievijas Republikas Ministru Padomes biroja vadītāju.
2017. gada 10. oktobrī viņu iecēla par Uzņēmējdarbības attīstības padomes priekšsēdētāju, kas ir Baltkrievijas Republikas prezidenta konsultatīva iestāde.
2018. gada 1. februārī Turčinu norīkoja par Baltkrievijas prezidenta pilnvaroto Gomeļas apgabalā.

2018. gada 18. augustā Aļaksandrs Turčins kļuva par Baltkrievijas Republikas premjerministra pirmo vietnieku.
2018. gada 21. novembrī viņu iecēla par Baltkrievijas Ministru Padomes biroja vadītāja pienākumu izpildītāju.

2019. gada 3. decembrī Baltkrievijas prezidents Aļaksandrs Lukašenka par Minskas apgabala izpildkomitejas priekšsēdētāju iecēla Aļaksandru Turčinu, nomainot šajā amatā Anatoliju Isačenko, savukārt Turčinu premjerministra pirmā vietnieka amatā nomainīja ekonomikas ministrs Dmitrijs Krutojs.

2020. gada 17. decembrī Eiropas Savienība Turčinu iekļāva sankciju sarakstā, vēlāk to izdarīja arī citas Eiropas valstis.

2025. gada 10. martā prezidents Aļaksandrs Lukašenka Aļaksandru Turčinu iecēla par premjerministru, nomainot Ramanu Halovčenku.

 Atsauces 



Kategorija:Baltkrievijas premjerministri
Kategorija:Baltkrievijas politiķi